b'\n_START_ARTICLE_\nKurdistanas\n_START_SECTION_\nGeografija ir etnografija\n_START_PARAGRAPH_\nIstorinis Kurdistanas sudaro vakariausi\xc4\x85 Did\xc5\xbeiojo Irano teritorij\xc4\x85. Jis ribojasi su Istoriniu Azerbaid\xc5\xbeanu rytuose, Luristanu pietry\xc4\x8diuose, Arm\xc4\x97nija \xc5\xa1iaur\xc4\x97je, Ma\xc5\xbe\xc4\x85ja Azija bei Levantu vakaruose ir Mesopotamija pietuose._NEWLINE_Vyrauja kalnuotas reljefas: Arm\xc4\x97nijos kalnynas, Zagroso, Tauro kalnai, Kurdistano kalnai. Svarbiausia up\xc4\x97\xc2\xa0\xe2\x80\x93 Tigras, bet teritorijoje prasideda daugyb\xc4\x97 svarbi\xc5\xb3 Artim\xc5\xb3j\xc5\xb3 Ryt\xc5\xb3 upi\xc5\xb3: Eufratas, Chaburas, Araksas, Kura ir daugyb\xc4\x97 kit\xc5\xb3._NEWLINE_Yra dideli Urmijos ir Vano e\xc5\xbeerai. Klimatas aridinis. Vyrauja skurd\xc5\xabs kr\xc5\xabmynai, kaln\xc5\xb3 \xc5\xa1laituose, upi\xc5\xb3 sl\xc4\x97niuose\xc2\xa0\xe2\x80\x93 spygliuo\xc4\x8di\xc5\xb3 mi\xc5\xa1kai, gluosni\xc5\xb3 s\xc4\x85\xc5\xbealynai.\n_START_SECTION_\nViduram\xc5\xbei\xc5\xb3 Kurdistanas\n_START_PARAGRAPH_\nVII a. Did\xc5\xbeioji Arm\xc4\x97nija prijungta prie Kalifato, prad\xc4\x97ta kra\xc5\xa1to islamizacija. Tuo metu dar kart\xc4\x85 keit\xc4\x97si kra\xc5\xa1to sud\xc4\x97tis, vietoje arm\xc4\x97n\xc5\xb3 \xc4\xafsigal\xc4\x97jo musulmonai iran\xc4\x97nai, kurd\xc5\xb3 prot\xc4\x97viai. Ma\xc5\xbedaug nuo tada regionas tapo \xc5\xbeinomas kaip Kurdistanas._NEWLINE_Kalifatui silpstant, IX a. kra\xc5\xa1te prad\xc4\x97jo kilti vietin\xc4\x97s dinastijos ir valstyb\xc4\x97s. Ake, Andzevatsi buvo vienos pirm\xc5\xb3j\xc5\xb3. X a. region\xc4\x85 vald\xc4\x97 kurdi\xc5\xa1kos dinastijos Hasanvahidai (959\xe2\x80\x931015), Anazidai (990\xe2\x80\x931117), Marvanidai (990\xe2\x80\x931096). Ma\xc5\xbea to, kurd\xc5\xb3 kilm\xc4\x97s dinastijos \xc4\xafsigal\xc4\x97jo ir kitose, ne kurdi\xc5\xa1kose, teritorijose: Arm\xc4\x97nijoje (\xc5\xa0adadidai), Azerbaid\xc5\xbeane (Ravadidai), Luristane (Hazaraspidai)._NEWLINE_Po XI a. Seld\xc5\xbeiuk\xc5\xb3 vie\xc5\xa1patavimo, Mosulo atabegai Zengidai (1127\xe2\x80\x931234\xc2\xa0m.) suvienijo vis\xc4\x85 Kurdistan\xc4\x85. XII a. patys kurdai \xc4\xafk\xc5\xabr\xc4\x97 nauj\xc4\x85 galing\xc4\x85 dinastij\xc4\x85. Tai buvo Ajubidai (1171\xe2\x80\x931250), u\xc5\xbekariav\xc4\x99 mil\xc5\xbeini\xc5\xa1kas teritorijas iki pat Egipto ir Jemeno. Tai buvo did\xc5\xbeiausias kurd\xc5\xb3 ekspansijos laikotarpis._NEWLINE_Nuo XIII a. prasid\xc4\x97jo skaud\xc5\xbeiausias Kurdistano istorijoje laikotarpis, nes vald\xc4\x97 \xc4\xafvairios tiurki\xc5\xa1kos dinastijos: Ilchanidai, Tim\xc5\xabridai, Kara Kojunlu, Ak Kojunlu, o XVI\xe2\x80\x93XVIII a. d\xc4\x97l regiono var\xc5\xbe\xc4\x97si Safavidai ir Osmanai. J\xc5\xb3 valdymo laikais prie\xc5\xa1 kurdus buvo vykdoma nepalanki politika. Safavid\xc5\xb3 imperijoje daugyb\xc4\x97 kurd\xc5\xb3 buvo i\xc5\xa1kelti i\xc5\xa1 Kurdistano ir apgyvendinti Chorasane._NEWLINE_Tuo metu Kurdistano periferijose formavosi nepriklausomos ar pusiau priklausomos Kurd\xc5\xb3 kunigaik\xc5\xa1tyst\xc4\x97s.\n_START_SECTION_\nPadalintas regionas\n_START_PARAGRAPH_\nApie 1920\xc2\xa0m. nusistov\xc4\x97jo dabartin\xc4\x97s sienos, pagal kurias istorinis Kurdistanas padalintas tarp keturi\xc5\xb3 valstybi\xc5\xb3. Visose kurdai rei\xc5\xa1k\xc4\x97 nepasitenkinim\xc4\x85, vyko mai\xc5\xa1tai ir sukilimai. Turkijos kurdams 1927\xe2\x80\x931930\xc2\xa0m. pavyko \xc4\xafkurti efemeri\xc5\xa1k\xc4\x85 Ararato Respublik\xc4\x85, Irano kurdams 1946\xe2\x80\x931947\xc2\xa0m.\xc2\xa0\xe2\x80\x93 Mahabado Respublik\xc4\x85. Irako kurdai 1960\xc2\xa0m. prad\xc4\x97jo pilietin\xc4\xaf kar\xc4\x85 d\xc4\x97l autonomijos. Irako vald\xc5\xbeios nuolaidos nenumal\xc5\xa1ino nesutarim\xc5\xb3, kol 2003\xc2\xa0m. ne\xc4\xafkurtas autonominis Kurdistano regionas._NEWLINE_Iki dabar visose \xc5\xa1alyse \xc4\xafvairios kurd\xc5\xb3 partijos ir organizacijos (ypa\xc4\x8d Kurdistano darbinink\xc5\xb3 partija) kovoja u\xc5\xbe Kurdistano suvienijim\xc4\x85.'